Дударык  
(казка)  
*Васіль Вітка*

Сеў у полі на каменьчыку,

Узяў дудку на раменьчыку

Ду, ду, ду — дуда гудзе,

Полем водгалас ідзе.

Надакучыла іграць,

Каля дуба лёг паспаць.

Вісіць дудка на суку,

Спіць дударык на баку.

Павярнуўся дагары

I так моцна ён захроп —

Скалануўся дуб стары,

Дудка — бух у самы лоб.

Тут яму і сон не ў сон,

На ілбе гудзе ўжо гуз.

Не сабраў і трэсак ён,

Бо ад дудкі — толькі друз.

Падняў хлопец паясок,

Пайшоў з плачам у лясок:

— Куды дзецца мне цяпер?

Цікаваць пайду цяцер.

Спадцішка пад куст падпоўз

I цяцёрку — хоп за хвост.

3 пёрка выразаў дуду:

— Ой, зайграю, загуду.

Што было, тое сплыло,

Пайду з дудкаю ў сяло.

Я пад першы парог,

А мне з хаты — пірог.

Я на дудцы ту-гу-гу —

Ўсе нясуць па пірагу:

Мне і матка — пірог,

Мне і татка — пірог,

Мне і дзядзька — пірог,

Мне і цётка — пірог,

Мне і дзедка — пірог,

I суседка — пірог,

I браценік — пірог,

I пляменнік — пірог.

Назбіраў я пірагоў

Сорак восем карабоў.

Каб яшчэ адзін пірог,

Я зусім бы абнямог.

Перастань, дуда, дудзець!

Дзе мне пірагі падзець?

Сабралася ўся радня,

Памагчы ўсе рады мне.

Запрагаюць каня —

Ён і воза не скране.

Падагналі грузавік,

Для яго — груз вялік.

Папрасілі самазвала —

Ў самазвала сілы мала.

Залучыў я камара,

Магутнага званара.

Той адразу ўзяў мой воз,

Пірагі мае павёз.

Ай, камар-маладзец!

Тут і казцы канец.